“ Trjáglöggir ” hafa orðið varir við bágborið ástand furu á suð - og vestanverðu landinu nú í vor . Skemmdirnar lýsa sér í rauðu og skemmdu barri þeim megin sem snýr mót suðri , eða hjá ungum trjám sem standa á berangri . Sumir hafa jafnvel óttast að þar væri á ferðinni einhverskonar trjásjúkdómur , en svo er ekki . Að sögn Dr. Aðalsteins Sigurgeirssonar forstöðumanns rannsóknarmiðstöðvar Skógræktar ríkisins á Mógilsá er slæmt ástand furunnar tengt tíðarfari . „ Veðurfarið eftir áramótin , einkum í marsmánuði , skýrir líklega að mestu ljótleika furanna . Veðurfarið þá einkenndist af sólfari , frosti , þurranæðingi í norðanátt og saltákomu í suðvestanátt . ” Saltrok og sólfar í frosti fer afar illa með fururnar sem hafa langar nálar sem út úr gufar um leið og umhverfishitinn fer yfir frostmark . Fururnar ná ekki að bæta upp þetta vökvatap vegna þess að jörð er frosin . Afleiðingar eru þessar rauðu nálar og slæmt útlit trjánna . Að sögn Aðalsteins er þetta ekki óvenjulegt hér á landi en hefur ekki verið algengt undanfarin ár , vegna hlýrri útmánaða . Skemmdir á furunum eru varanlegar , en Aðalsteinn mælir með því að furueigendur líti á tré sem hafa skemmst núna um mitt sumarið og athugi með hvaða marki lifni út úr greinum og brumum trjánna . Þegar ljóst er að tiltekinn toppur eða grein mun ekki lifna og grænka , geta þeir klippt þá burt . Einnig er hætta á því að sum tré muni missa efri hluta krónunnar en mynda nýja toppa á næstu árum . Slík tré þarf að klippa til þess að fyrirbyggja að þau verði margstofna og kræklótt . Aðalsteinn segir að í fáum tilvikum muni tré drepast en slíkt eigi einna helst við um ung tré á berangri .